钦定古今图书集成/明伦汇编/官常典/第558卷 > 席固
## 钦定古今图书集成/明伦汇编/官常典/第558卷 > 席固

按《周书》本传，“固字子坚，其先安定人也。高祖衡，因后
秦之乱，寓居于襄阳。仕晋为建威将军，遂为襄阳著
姓。固少有远志，内明敏而外质朴。梁大同中，为齐兴
郡守。属侯景渡江，梁室大乱，固久居郡职，士多附之，
遂有亲兵千馀人。梁元帝嗣位江陵，迁兴州刺史，于
是军民慕从者至五千馀人。固遂欲自据一州，以观”
时变。后惧王师进讨，方图内属，密谓其腹心曰：“今梁
氏失政，扬都覆没，湘东不能复仇雪耻，而骨肉相残。
宇文丞相刱启霸基招携以礼，吾欲决意归之，与卿
等共图富贵。”左右闻固言，未有应者。固更谕以祸福，
诸人然后同之。魏大统十六年，以地来附。是时，太祖
方欲南取江陵，西定蜀、汉，闻固之至，“甚礼遇之。”乃遣
使就拜使持节、骠骑大将军、开府仪同三司、大都督、
侍中、丰州刺史，封新丰县公，邑二千户。后转湖州剌
史。固以未经朝谒，遂蒙荣授，心不自安，启求入觐，太
祖许之。及固至，太祖与之欢宴，赏赐甚厚，进爵静安
郡公，增邑并前三千三百户。寻拜昌、归、宪三州诸军
事、昌州刺史。固居家孝友，为州里所称，莅官之处，颇
有声绩。保定四年，卒于州，时年六十一。赠大将军、襄
唐丰郢复五州刺史，谥曰肃。仍敕襄州赐其墓田。子
世雅嗣。